ลูกเล่นนิวไทยแลนด์
การจุดพลุการกู้เงินจำนวนมหาศาลมาฟื้นฟูประเทศหลังน้ำท่วมเพื่อเรียกความเชื่อมั่นกำลังกลายเป็นประเด็นใหม่ ที่แม้แต่คนในรัฐบาลก็สับสน
30 ต.ค. 2565

การจุดพลุการกู้เงินจำนวนมหาศาลมาฟื้นฟูประเทศหลังน้ำท่วมเพื่อเรียกความเชื่อมั่นกำลังกลายเป็นประเด็นใหม่ ที่แม้แต่คนในรัฐบาลก็สับสน 
พิชัย นริพทะพันธุ์ รมว.พลังงาน เปิดเผยในช่วงบ่ายวันที่ 31 ต.ค.ว่า โครงการนิวไทยแลนด์ เป็นลูกเล่นการอธิบายโครงการหลังน้ำลดเพื่อฟื้นฟูประเทศ ล่าสุดยิ่งลักษณ์ ชินวัตร นายกรัฐมนตรีสั่งให้จัดตั้งคณะกรรมการเพื่อดำเนินโครงการนิวไทยแลนด์ โดยนายกรัฐมนตรีจะนั่งเป็นประธาน 
พิชัยไปไกลว่า นายกรัฐมนตรีได้สั่งตั้งทีมแก้ปัญหา 3 ชุด 
ชุดที่หนึ่ง ทำหน้าที่ต่อสู้น้ำ 
ชุดที่สอง ฟื้นฟูประเทศระยะสั้น 1 ปี 
ชุดที่สาม ปรับปรุงประเทศระยะยาว เพื่อให้ประเทศไทยเจริญและพัฒนาขึ้น เพื่อใช้วิกฤตครั้งนี้ให้เป็นโอกาสในการปรับปรุงแก้ไขระบบบริหารจัดการน้ำ การเพิ่มการผลิตไฟฟ้าภายใต้ระบบบริหารจัดการน้ำ การเพิ่มประสิทธิภาพการผลิตทางการเกษตร และการวางโครงสร้างพื้นฐานของประเทศใหม่ 
นอกจากนี้ จะจ้างที่ปรึกษาต่างประเทศมาช่วยคิดโมเดลในการแก้ไขปัญหาพัฒนาประเทศด้วย
หากพบว่าติดขัดกฎระเบียบหรือข้อกฎหมายใดๆ ก็จะดำเนินการแก้ไขและใช้วิธีคิดนอกกรอบ เพื่อทำให้ประเทศไทยเป็นศูนย์กลางอาเซียนให้ได้
พิชัย ยืนยันว่า แนวคิดของโครงการนิวไทยแลนด์ไม่ได้มาจาก พ.ต.ท.ทักษิณ ชินวัตร อดีตนายกรัฐมนตรี แต่เป็นการร่วมกันคิดของคณะผู้บริหารของกระทรวงพลังงานและกลุ่ม ปตท.ที่ช่วยกันเสนอแนวคิด เพื่อไม่ให้ประเทศไทยกลับมามีปัญหาเช่นนี้อีก
แต่ ยิ่งลักษณ์ ให้สัมภาษณ์ถึง “โครงการนิวไทยแลนด์” ว่า ขอเรียนว่าไม่มีคำว่า นิวไทยแลนด์ เพราะมันไม่ใช่อย่างนั้นหรอก อันนี้อาจจะเป็นชื่อที่เขาเรียกกันเล่น จริงๆ แล้วก็คือการแก้ไขปัญหาน้ำอย่างถาวร ที่เรามีการตั้งคณะกรรมการอยู่แล้ว ตรงนั้นเดี๋ยวจะศึกษาในรายละเอียด และคงจะประกาศในเรื่องของงบในการแก้ไขอีกครั้ง
นายกฯ บอกว่า เบื้องต้นงบ 8 หมื่นล้านจะเป็นงบที่จะนำมาเยียวยาเร่งด่วน ทั้งเอสเอ็มอี ภาคธุรกิจ และรายย่อย เกษตรกรและประชาชนทั้งหมด ยังไม่รวมงบที่จะบูรณาการใน 25 ลุ่มน้ำ